CELEX: 62021CN0757
Language: mt
Date: 2021-12-09 00:00:00
Title: Kawża C-757/21 P: Appell ippreżentat fid-9 ta’ Diċembru 2021 minn Nichicon Corporation mis-sentenza mogħtija mill-Qorti Ġenerali (Id-Disa’ Awla) fid-29 ta’ Settembru 2021 fil-Kawża T-342/18, Nichicon Corporation vs Il-Kummissjoni

7.2.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 64/25
            
         
      Appell ippreżentat fid-9 ta’ Diċembru 2021 minn Nichicon Corporation mis-sentenza mogħtija mill-Qorti Ġenerali (Id-Disa’ Awla) fid-29 ta’ Settembru 2021 fil-Kawża T-342/18, Nichicon Corporation vs Il-Kummissjoni
      (Kawża C-757/21 P)
      (2022/C 64/37)
      Lingwa tal-kawża: l-Ingliż
      
         Partijiet
      
      
         Appellant: Nichicon Corporation (rappreżentanti: A. Ablasser-Neuhuber, F. Neumayr, G. Fussenegger, H. Kühnert, Rechtsanwälte)
      
         Parti oħra fil-proċedura: Il-Kummissjoni Ewropea
      
         Talbiet
      
      L-appellenti titlob li l-Qorti tal-Ġustizzja jogħġobha:
      
                  —
               
               
                  tannulla s-sentenza annullata kif ukoll id-Deċiżjoni tal-Kummissjoni C(2018) 1768 final tal-21 ta’ Marzu 2018 li tirrigwarda proċediment skont l-Artikolu 101 tat-Trattat dwar il-Funzjonament tal-Unjoni Ewropea u l-Artikolu 53 tal-Ftehim ŻEE (Il-Każ AT.40136 — Kapasiters, iktar il quddiem id-“deċiżjoni kkontestata”) sa fejn tikkonċerna lill-appellanti;
               
            
                  —
               
               
                  sussidjarjament, tannulla s-sentenza appellata sa fejn il-Qorti Ġenerali ċaħdet:
                  
                              —
                           
                           
                              l-ewwel motiv dwar żbalji materjali ta’ fatt li jirrigwardaw il-laqgħat tat-“18 ta’ Diċembru 1998”, “April/Mejju 2005”, “Frar 2009”, “Lulju 2009”, tad-“9 ta’ Marzu 2010” u tal-“31 ta’ Mejju 2010” sabiex tiġi stabbilita l-parteċipazzjoni tal-appellanti fi ksur tad-dritt tal-kompetizzjoni tal-UE;
                           
                        
                              —
                           
                           
                              it-tieni parti tat-tieni motiv, dwar in-nuqqas ta’ responsabbiltà tal-appellanti għal kuntatti bilaterali u trilaterali bejn l-impriżi kkonċernati l-oħra;
                           
                        
                              —
                           
                           
                              it-tielet parti tat-tieni motiv, dwar in-nuqqas ta’ parteċipazzjoni fi ksur uniku u kontinwu qabel is-7 ta’ Novembru 2003;
                           
                        
                              —
                           
                           
                              ir-raba’ motiv dwar żbalji manifesti ta’ evalwazzjoni fl-iffissar tal-multa;
                           
                        u konsegwentement, tannulla parzjalment id-deċiżjoni kkontestata and tnaqqas il-multa ta’ EUR 72 901 000 imposta fuq l-appellanti għal ammont proporzjonali;
               
            
                  —
               
               
                  sussidjarjament, tirrinvija l-kawża lura lill-Qorti Ġenerali sabiex tiddeċiedi mill-ġdid, u
               
            
                  —
               
               
                  tikkundanna lill-Kummissjoni għall-ispejjeż.
               
            
         Aggravji u argumenti prinċipali
      
      Essenzjalment, l-appellanti tinvoka erba’ aggravji.
      
         L-ewwel aggravju: ksur ta’ rekwiżit proċedurali essenzjali minħabba n-nuqqas ta’ awtentifikazzjoni tas-sentenza appellata
      
      Is-sentenza appellata, ma kinitx iffirmata bl-idejn mill-imħallfin responsabbli. Għalhekk, ma għandhiex l-awtentifikazzjoni neċessarja. Il-firem neqsin għandhom jitqiesu li huma ksur ta’ rekwiżit proċedurali essenzjali. Is-sentenza appellata għandha għalhekk tiġi annullata.
      
         It-tieni aggravju: żbalji fl-evalwazzjoni tal-konstatazzjonijiet tal-Kummissjoni dwar il-fatti
      
      L-analiżi tal-Qorti Ġenerali tal-motivi invokati mill-appellanti fl-ewwel istanza huwa vvizzjat bi żnaturament tal-provi, żbalji ta’ liġi u motivazzjoni insuffiċjenti.
      
         It-tielet aggravju: żbalji ta’ liġi fl-evalwazzjoni tal-konstatazzjonijiet tal-Kummissjoni dwar l-eżistenza ta’ ksur uniku u kontinwu u r-responsabbiltà tal-appellanti għal parteċipazzjoni fih
      
      L-ewwel, il-Qorti Ġenerali pprovdiet motivazzjoni insuffiċjenti u wettqet żball ta’ liġi meta ċaħdet il-motiv li l-Kummissjoni ma kinitx stabilixxiet ir-responsabbiltà tal-appellanti, sal-punt meħtieġ mil-liġi, fir-rigward ta’ laqgħat bilaterali u trilaterali mal-impriżi l-oħra kkonċernati. It-tieni, il-Qorti Ġenerali wettqet żball ta’ liġi meta ċaħdet il-motiv tal-appellanti li l-Kummissjoni kienet naqset milli tistabbilixxi ksur kontinwu.
      
         Ir-raba’ aggravju: żbalji manifesti ta’ evalwazzjoni fl-iffissar tal-multa
      
      L-ewwel, il-Qorti Ġenerali twettaq żball ta’ liġi meta tieħu bħala bażi l-valur tal-bejgħ iffatturat liż-ŻEE minflok il-valur tal-bejgħ mibgħut/ ikkunsinnjat liż-ŻEE. Barra minn hekk, fid-determinazzjoni tal-koeffiċjent ta’ gravità għal 16 %, il-Qorti Ġenerali tistabbilixxi standard legali insuffiċjenti billi ma tikkunsidrax iċ-ċirkustanzi individwali tal-appellanti. It-tieni, il-Qorti Ġenerali qieset b’mod insuffiċjenti fatturi mitiganti, peress li l-ammont assolut tal-multa imposta fuq l-appellanti huwa sproporzjonat. Għalhekk, il-Qorti Ġenerali tikser, inter alia, il-prinċipju ta’ proporzjonalità u ta’ ugwaljanza fit-trattament meta ma tikkunsidrax b’mod xieraq il-parteċipazzjoni limitata tal-appellanti. Barra minn hekk, il-Qorti Ġenerali twettaq żball ta’ liġi meta tirrifjuta li tirrikonoxxi n-negliġenza u l-aġir kompetittiv tal-appellanti bħala fatturi mitiganti.